钦定古今图书集成/明伦汇编/氏族典/第248卷 > 张士诚〈弟士义 士德 士信〉
## 钦定古今图书集成/明伦汇编/氏族典/第248卷 > 张士诚〈弟士义 士德 士信〉

按《明外史张士诚传》：“士诚小字九四，泰州白驹场亭
人。有弟三人：士义、士德、士信，并以操舟运盐为业，缘
私作奸利，颇轻财好施，得群辈心。而弓手丘义窘辱
士诚甚，士诚忿，即率诸弟杀义，招少年起兵。盐丁方
苦重役，遂共推为主。行过丁溪，为大姓刘子仁所扼，
士义中矢死，士诚击走子仁，遂陷泰州高邮，自称诚”
王，国号大周，建元天祐，是岁，元至正十四年也。太祖
遣杨宪通好于士诚，士诚得书不报。士诚既得平江，
即以兵攻嘉兴。元守将苗帅杨完者，数败其兵。已而
徐达克常州，耿炳文取长兴，吴良等取江阴，士诚兵
不得四出，势渐蹙。亡何，徐达兵徇宜兴，攻常熟，士德
迎战而败，为赵普胜所擒，士诚大沮，遂降于元。江浙
右丞相达识帖睦迩为言于朝，授士诚太尉。士德在
金陵，竟不食死。士诚虽去伪号，擅甲兵土地如故。达
识帖睦迩与杨完者有隙，阴召士诚兵，士诚遣史文
炳袭杀完者，遂有杭州。至正二十三年九月，士诚自
立为吴王，以士信为浙江行省左丞相，逐达识帖睦
迩，幽之嘉兴，遂与元绝。士诚拓土，南抵绍兴，北逾徐
州，达于济宁之金沟，西距汝、颍、濠、泗，东薄海，二千馀
里，带甲数十万。士诚既据有吴，日以歌舞相娱乐，诸
将亦偃蹇不用命。士诚数以兵攻常州、江阴、建德、长
兴，辄不得利去。而太祖悉定淮北地，移檄平江，数士
诚八罪，使徐达、常遇春率兵东伐，围湖州。士诚遣朱
暹、五太子等来援，兵败援绝，五太子、朱暹、吕珍皆降。
五太子者，士诚养子，珍、暹皆宿将，善战，至是降达等
以徇于湖州，嘉兴、松江相继降。大军遂攻平江，筑长
围以困之。士诚拒守数月，数突围决战，俱不利。士诚
故有勇胜军号“十条龙”者，皆骁猛善斗，亦悉败溺死。
最后士信又中炮死，城中汹汹无固志，城遂破。士诚
拒户自缢，故部将赵世雄促解之，舁出葑门，入舟不
复食，至金陵，竟自缢死。士诚自起至亡，凡十四年。